
Gélek alkalmazása kőfelületek tisztításához

A restaurátoroknak számos kérdésre kell megoldást találniuk a tisztítási folyamatok megtervezése előtt. Meg kell győződniük arról, hogy a műtárgy milyen megtartással rendelkezik, milyen a szennyeződés vagy az elváltozás jellege és mértéke. Információkat kell gyűjtenünk arról, hogy a kezelendő felület milyen típusú beavatkozásoknak tud ellenállni-, a vivő-, és a hatóanyagok tekintetében, valamint vegyszeres tisztítási eljárások esetében meg kell határozniuk azt is, hogy az eltávolítandó réteg vagy szennyeződés milyen kémiai tulajdonságokkal rendelkezik. A folyamatok pontos megtervezésére a tisztítással járó visszafordíthatatlan változások miatt van szükség, és azért, mert kontrollálni is tudnunk kell ezt a folyamatot. A tisztítási folyamat szabályozhatóságának természetszerűleg együtt kell járnia azzal is, hogy menet közben, folyamatosan, közvetlenül és megbízható módon ellenőrizni lehessen az éppen tisztítás alatt álló felületet.
Sokszor hallhatunk arról, hogy egy rosszul elvégzett restaurátori tevékenység, tisztítás során alkalmazott kezelőszerek milyen visszafordíthatatlan károkat okozhatnak. Ilyen problémát jelenthet, például, amikor az alkalmazásra kerülő vegyszer az anyagba szívódva megváltoztatja a műtárgy megjelenését, belső szerkezeti felépítését, vagy rövid reakcióideje miatt gyorsan roncsolja a felületet.
A különböző gélekkel és pasztákkal kevert kezelőszerek alkalmazása nagyrészt hozzájárult a korábban problémát okozó jelenségek elkerüléséhez. A kémiai reakciók többnyire a felhordott gél és a szennyeződésréteg, vagy elváltozás érintkezési felületén indul meg, így a vegyszer csak csekély mértékben tud a hordozóba szívódni. A dolgozat készítése alatt igyekeztem arra törekedni, hogy részletesen összegyűjtsem a kőfelületeken előforduló szennyezőanyagok és elváltozások típusait, kialakulásukat, valamint az eltávolításukra és mérséklésükre alkalmas géles tisztítási eljárásokat elméleti szinten.
A dolgozat célja elsősorban az, hogy az efféle eljárást alkalmazni kívánó egyetemi hallgatók egy kutatási anyagon belül ismerkedhessenek meg a kőrestaurálásban alkalmazott géles és pasztás anyagok használatával.



